Tham Luang Nang NonLuolan sijainti Thaimaassa.
**Tham Luangin luolan pelastusoperaatio** oli kesä- ja heinäkuussa 2018 toteutettu operaatio kahdentoista 11–16-vuotiaan pojan ja heidän jalkapallovalmentajansa pelastamiseksi Tham Luangin luolasta Pohjois-Thaimaassa lähellä Myanmarin rajaa, Doi Nang Non vuoristoalueella. Pojat ja valmentaja menivät tutkimaan luolastoa 23. kesäkuuta.Rankkasade sulki ulospääsyreitit luolasta, jolloin ryhmä jäi veden saartamaksi luolan sisällä olevalle kielekkeelle.

10. heinäkuuta Thaimaan laivasto ilmoitti saaneensa kaikki luolan pojat ja heidän valmentajansa pelastettua.

Pelastusoperaatio
-----------------

Pelastustyöntekijät luolan sisäänkäynnillä sijoittamassa putkea veden pumppaamista varten.
Kaksi brittiläistä sukeltajaa sai heihin yhteyden 2. heinäkuuta, jonka jälkeen heille vietiin ruokaa ja heidän luonaan kävi lääkäri. Luolan suulta oli matkaa ryhmän luokse noin neljä kilometriä. Reitin varrella oli ahtaita ja kapeita kohtia, veden virtaus oli paikoitellen voimakasta ja vesi sameaa, joten näkyvyys oli heikko tai olematon. Luolaan vedettiin operaation aikana putkia, joiden kautta hapen määrää lisättiin. Vettä pumpattiin pois parhaimmillaan satoja litroja sekunnissa.

6. heinäkuuta Tham Luangin operaatiossa kuoli thaimaalainen entinen Navy SEAL -joukkojen aliupseeri, joka oli palaamassa luolasta toimitettuaan sinne happilaitteita. Hänen oma ilmasäiliönsä tyhjeni ennen kuin hän ehti pintaan.

8. heinäkuuta aamulla Chiang Rain kuvernööri ilmoitti, että poikia aletaan hakea saman päivän aikana. Noin kello kymmeneltä aamupäivällä paikallista aikaa luolaan lähetettiin kahdeksantoista sukeltajaa. Iltapäivällä Suomen aikaa kahden ensimmäisen pojan kerrottiin päässeen luolasta pois. Heidän pelastamisensa sujui siis yli kolme tuntia nopeammin kuin aamulla ilmoitettu optimistinen arvio operaation kestosta oli.

Pelastusreitin varrelle perustetussa leirissä odotti lisää poikia, jotka pääsivät maan pinnalle melko pian kahden ensimmäisen jälkeen. Eri uutislähteissä tiedot pelastettujen määrästä vaihtelivat. 10–20 tunnin tauon jälkeen pelastettiin seuraavat neljä, jotka kuljetettiin helikoptereilla sairaalaan. Heidät pidettiin eristyksessä perheestään mahdollisten tarttuvien tautien takia.

Operaation aikana luolan läheisyyteen perustettiin mediakeskus, jossa työskennelleet toimittajat raportoivat tapahtumia kaikkialle maailmaan. Itse pelastustöihin osallistui Suomesta sukeltaja Mikko Paasi. Hän toimi operaation ratkaisuvaiheessa 8.–10. heinäkuuta luolaston toiseksi viimeisessä kammiossa parin sadan metrin päässä pelastettavien sijaintipaikasta.

Loukkuun jääneen joukkueen jäsenet olivat seuraavat:

| Nimi (RTGS) | Lempinimi | Ikä |
| --- | --- | --- |
| Chanin Wibunrungrueang | Titan | 11 |
| Phanumat Saengdi | Mig | 13 |
| Duangphet Phromthep | Dom | 13 |
| Somphong Chaiwong | Pong | 13 |
| Mongkhon Bunpiam | Mark | 13 |
| Natthawut Thakhamsong | Tern | 14 |
| Ekkarat Wongsukchan | Bew | 14 |
| Adun Sam-on | Dul | 14 |
| Prachak Sutham | Note | 15 |
| Phiphat Phothi | Nick | 15 |
| Phonchai Khamluang | Tee | 16 |
| Phiraphat Somphiangchai | Night | 17 |
| Ekkaphon Kanthawong | Eak | 25 |

Jälkipyykki
-----------

Pelastusoperaation johtaja ja Chiang Rain maakunnan entinen kuvernööri Narongsak Osatanakorn sanoi, että luolajärjestelmästä muutetaan elävä museo korostamaan operaation etenemistä. Pääministeri Prajut Tšan-otša myönsi lausunnon, mutta korosti huolta matkailijoiden turvallisuudesta ja totesi, että varotoimet olisi lisättävä ja toteutettava oikein sekä sisällä että ulkopuolella turistien turvaamiseksi.

Tapahtuman jälkeen Thaimaan laivaston SEAL-joukot sisällyttävät luolasukelluksen koulutusohjelmaan ollakseen paremmin valmistautuneita vastaaviin hätätilanteisiin. Kolme pojista ja heidän valmentajansa olivat valtiottomia ja heille myönnettiin Thaimaan kansalaisuus 26. syyskuuta 2018.

Thaimaan laivasto tiedotti 27. joulukuuta 2019, että aliupseeri Beirut Pakbara oli kuollut pelastusoperaatiossa saamaansa infektioon. Kyseessä oli toinen operaatioon osallistuneen pelastajan kuolema.

Lähteet
-------

1. ↑  Thaimaan laivasto: Kaikki ulkona luolasta – Yle seuraa Thaimaan pelastusoperaatiota hetki hetkeltä *Yle Uutiset*.  10.7.2018. Viitattu 10.7.2018.
2. ↑  Thai rescue: Divers start mission to free boys trapped in cave *CNN*.  8.7.2018.  Arkistoitu 8.7.2018. Viitattu 8.7.2018. (englanniksi)
3. ↑  Trapped Thai team gets diving lessons as rescuers weigh extraction *Reuters*.  4.7.2018. Viitattu 8.7.2018. (englanniksi)
4. ↑  Thailand cave rescue: Ex-navy diver dies on oxygen supply mission *BBC*.  6.7.2018. Viitattu 8.7.2018. (englanniksi)
5. ↑  Thaimaassa on aloitettu operaatio luolassa olevien poikien pelastamiseksi *Lapin Kansa*.  8.7.2018. Viitattu 8.7.2018.
6. ↑  Ensimmäiset thaimaalaiset luolapojat pelastettu – neljä odottaa pelastusleirissä *Keskipohjanmaa*.  8.7.2018. Viitattu 8.7.2018.
7. 1 2  Yle seuraa: Ainakin neljä poikaa saatu ulos luolasta Thaimaan pelastusoperaatiossa *Yle*.  8.7.2018. Viitattu 8.7.2018.
8. ↑  Salmela, Jussi: Pelastusoperaatio päättyi onnellisesti.  *Helsingin Sanomat*, 11.7.2018, s. A 20.
9. ↑  Mäkinen, Vesa: Paasi sukelsi luolaan henkensä uhalla.  *Helsingin Sanomat*, 12.7.2018, s. A 24.
10. ↑  Cave rescue: Who are the 12 boys and their coach who were trapped in Thailand? *BBC News*.  11.7.2018. Viitattu 20.12.2022. (englanniksi)
11. ↑  Thailand's Tham Luang cave to become museum to showcase boys' rescue *Reuters*.  11.8.2018. Viitattu 20.12.2022. (englanniksi)
12. ↑  With all odds against them, here's how rescuers pulled off 'miracle' Thai cave mission *ABC News*.  12.8.2018. Viitattu 20.12.2022. (englanniksi)
13. ↑  After a Successful Cave Rescue, Thailand's Navy SEALs Will Add Cave-Diving to Their Training *ABC News*.  13.8.2018. Viitattu 20.12.2022. (englanniksi)
14. ↑  Thai cave rescue: stateless boys and coach granted citizenship *The Guardian*.  9.8.2018. Viitattu 20.12.2022. (englanniksi)
15. ↑  Mikko Paasi sai Thaimaan luolista lihansyöjä­bakteerin – nyt samassa pelastus­tehtävässä tullut tartunta vei thaimaalais­sukeltajan hengen *Ilta-Sanomat*.  28.12.2019. Viitattu 28.12.2019.

Aiheesta muualla
----------------

* Kuvia tai muita tiedostoja aiheesta **Tham Luangin luolan pelastusoperaatio** Wikimedia Commonsissa